[{"text_idx": "#000000", "text": "Y frwydr i osgoi\u2019r cwymp fydd yn cael y brif sylw dros y penwythnos a gyda dim ond pwynt yn gwahanu\u2019r tri isaf bydd Y Fflint, Y Drenewydd ac Aberystwyth i gyd yn chwarae\u2019n fyw ar Sgorio."}, {"text_idx": "#000002", "text": "Ar o\u0302l tair colled yn olynol mae\u2019r Drenewydd wedi llithro i safleoedd y cwymp, ond gyda ge\u0302m wrth gefn o\u2019i gymharu a\u0302\u2019r timau o\u2019u hamgylch bydd Chris Hughes yn hyderus y gall y Robinaid ddringo\u2019r tabl yn ystod eu rhediad nesaf o gemau yn erbyn Caernarfon, Aberystwyth a Met Caerdydd."}, {"text_idx": "#000003", "text": "Yn dilyn colled drom yn erbyn Pen-y-bont bythefnos yn o\u0302l, mae Caernarfon wedi ymateb yn gadarn gan ennill tair ge\u0302m gynghrair yn olynol am y tro cyntaf ers mis Rhagfyr diwethaf."}, {"text_idx": "#000004", "text": "Mae\u2019r Cofis wedi ennill pedair o\u2019u pum ge\u0302m ddiwethaf yn erbyn Y Drenewydd a byddai buddugoliaeth nos Wener yn eu codi i\u2019r pedwerydd safle dros nos."}, {"text_idx": "#000006", "text": "Bydd y pencampwyr yn ysu i ddychwelyd i\u2019r maes yn dilyn eu buddugoliaeth ragorol yn erbyn Y Seintiau Newydd ddydd Sadwrn diwethaf, eu chweched buddugoliaeth yn olynol."}, {"text_idx": "#000007", "text": "Met Caerdydd sydd a\u0302\u2019r record sgorio salaf yn y gynghrair y tymor yma (13 go\u0302l mewn 15 ge\u0302m), a bydd hi\u2019n her i di\u0302m Christian Edwards yn erbyn y Nomadiaid sydd ond wedi ildio pedair go\u0302l mewn wyth ge\u0302m gartref y tymor yma."}, {"text_idx": "#000008", "text": "Dyw Met Caerdydd erioed wedi ennill ge\u0302m gynghrair oddi cartref yn Stadiwm Glannau Dyfrdwy, ond fe enillodd y myfyrwyr yno yn rownd wyth olaf Cwpan Cymru y tymor diwethaf."}, {"text_idx": "#000010", "text": "Enillodd Y Barri bump o\u2019u chwe ge\u0302m agoriadol y tymor yma, ond ers hynny dyw hogiau Gavin Chesterfield ond wedi curo un mewn naw gan golli gafael ar y ceffylau blaen."}, {"text_idx": "#000011", "text": "Mae hi wedi bod yn wythnos fawr i\u2019r Derwyddon sydd wedi codi o waelod y domen i\u2019r 9fed safle yn dilyn dwy fuddugoliaeth o\u2019r bron."}, {"text_idx": "#000012", "text": "Mae\u2019r Dreigiau wedi ennill pedair o\u2019u pum ge\u0302m ddiwethaf yn erbyn y Derwyddon ond mae\u2019n gaddo i fod yn ornest agos ar Barc Jenner brynhawn Sadwrn."}, {"text_idx": "#000014", "text": "Bydd dau o\u2019r tri isa\u2019n cwrdd yn fyw ar Sgorio brynhawn Sadwrn a bydd Neil Gibson yn awyddus i sicrhau ei fuddugoliaeth gyntaf fel rheolwr Y Fflint o flaen y camerau."}, {"text_idx": "#000015", "text": "Mae Aberystwyth wedi colli eu pum ge\u0302m ddiwethaf ac yn stryffaglu tua\u2019r gwaelodion ar o\u0302l ennill dim ond dwy o\u2019u 15 ge\u0302m y tymor hwn."}, {"text_idx": "#000018", "text": "Mae\u2019r Seintiau wedi ennill pob un o\u2019u pedair ge\u0302m flaenorol yn erbyn Pen-y-bont ac ar o\u0302l sgorio pedair yn erbyn Y Drenewydd yng nghanol wythnos mi fydd criw Scott Ruscoe yn hyderus o hawlio\u2019r triphwynt ddydd Sadwrn."}, {"text_idx": "#000019", "text": "Dyw ti\u0302m Rhys Griffiths ond wedi colli yn erbyn y tri uchaf y tymor hwn (YSN, Cei Connah, Y Bala) a gyda sawl ge\u0302m wrth gefn mae Pen-y-bont mewn safle cryf i sicrhau lle yn y Chwech Uchaf."}, {"text_idx": "#000020", "text": "Mae\u2019r Seintiau wedi ennill pob un o\u2019u gemau cartref y tymor yma ac yn benderfynol o beidio colli eu lle ar frig y tabl."}, {"text_idx": "#000021", "text": "Bydd uchafbwyntiau\u2019r gemau i\u2019w gweld ar Sgorio brynhawn Llun am 5:30."}]